**ΚΕΙΜΕΝΟ 1 Η καλλιέργεια και η αξία του (Αυτο) Σεβασμού**

 Οι άνθρωποι που δεν σέβονται, είναι άνθρωποι φοβικοί, ανασφαλείς, με αγκυλώσεις και παρωπίδες, που δυσκολεύονται να συνυπάρξουν σε ένα κοινωνικό σύνολο ή σε μια ομάδα που περικλείει τόσο πολλή διαφορετικότητα. Το κυριότερο χαρακτηριστικό των ανθρώπων αυτών είναι ότι πιστεύουν πως μειώνοντας τον άλλον αποκτούν μεγαλύτερη υπόσταση οι ίδιοι· αυτό είναι χαρακτηριστικό γνώρισμα των ανθρώπων που «φωνάζουν» ότι είναι σημαντικοί. Δεν χρειάζεται να «φωνάζεις» ποιος είσαι, χρειάζεται απλώς να πορεύεσαι με βάση τον σεβασμό, καθώς η ένδειξη σεβασμού αντικατοπτρίζει και τον αυτοσεβασμό σου.

 Για να αποδεχτείς τον άλλον, δεν χρειάζεται να συμφωνείς ούτε χρειάζεται να ταιριάζεις μαζί του. Τον αποδέχεσαι γιατί τον σέβεσαι, σέβεσαι πώς είναι ο άλλος σαν άνθρωπος, σέβεσαι το γεγονός ότι δεν μπορείς να αλλάξεις τους άλλους ανθρώπους, σέβεσαι το ότι οι άνθρωποι γεννηθήκαμε και μεγαλώσαμε σε διαφορετικές κοινωνίες, κουλτούρες και «πιστεύω», που είτε συνειδητά είτε ασυνείδητα τα έχουμε κάνει μέρος της δικής μας ζωής.

 Μάθε να παρατηρείς, να ακούς, να αισθάνεσαι τι συμβαίνει γύρω σου και σταμάτα να περιστρέφεις τα πάντα γύρω από σένα, είναι μια καλή αρχή για να μπορέσεις κάποια στιγμή να σεβαστείς τον διπλανό σου.

 Ο σεβασμός είναι θέμα παιδείας και εσωτερικής ισορροπίας και πολύ λιγότερο θέμα μόρφωσης. Δυστυχώς στις μέρες μας είναι δυσεύρετος. Εάν γυρίσουμε πολύ πίσω, θα συνειδητοποιήσουμε ότι ο σεβασμός χάθηκε από τότε που αρχίσαμε να πιστεύουμε ή μας έκαναν να πιστέψουμε ότι όλοι οι άλλοι έχουν λιγότερη αξία μπροστά στο δικό μας «εγώ», από τότε που η προσωπική μας αντίληψη για το δίκαιο και το σωστό υπερίσχυσε της ανθρώπινης αξιοπρέπειας.

 Χάσαμε κάθε ίχνος προσανατολισμού, στην ανάγκη μας να θεωρούμε τον εαυτό μας τον πιο σημαντικό άνθρωπο μειώνοντας τους άλλους. Χάσαμε τον σεβασμό, στην προσπάθειά μας να επιβιώσουμε μέσα σε έναν κόσμο που αποζητά να σε προετοιμάσει ως λύκο έτοιμο να αντιμετωπίσεις ό,τι βρεθεί μπροστά σου. Χάσαμε τον σεβασμό με την ιδέα ότι πάντα εμείς ξέρουμε καλύτερα από τους άλλους, τον χάσαμε όταν ξεκινήσαμε να πιστεύουμε πως είμαστε αρκετά δυνατοί ώστε να μην έχουμε ανάγκη τους άλλους, και το κυριότερο, όταν μας έμαθαν ότι σημασία έχει να παίρνεις αυτό που θέλεις, χωρίς να νοιάζεσαι για τον άλλον.

 Σημαντικοί γινόμαστε μέσα από τις πράξεις μας και τη στάση ζωής μας, και όχι μέσα από κούφιες φιλοσοφίες, αόριστα και χαώδη ρητά. Ο σεβασμός είναι κόσμημα κι αυτό το κόσμημα μάθε να το φοράς και να το προσέχεις καθημερινά. Ίσως να είναι και το μόνο που σε κάνει πραγματικά πιο όμορφο...

[Αντώνης Σπανός, Ψυχολόγος-Ψυχοθεραπευτής, https://www.peripsixisanalisi.gr/]. Ελαφρώς διασκευασμένο για τις ανάγκες της γραπτής εξέτασης.

**ΚΕΙΜΕΝΟ 2 Συζητώντας για τον σεβασμό**

 Στοιχείο του πολιτισμού είναι και αυτός. Μόνο που η περίπτωσή του μπερδεύει την καθημερινότητα. Ίσως επειδή εμφανίζεται πολλές φορές στη θεωρία και λιγότερες στην πράξη, έτσι όπως εξελίσσονται τα πράγματα στην εποχή μας. Και ας τον μνημονεύουν οι πολιτικοί σχεδιασμοί, στην προσπάθειά τους να διαμορφώσουν νέα δεδομένα στις σχέσεις του κράτους με τον πολίτη και τούμπαλιν. Το ευτύχημα είναι πως υπάρχει ακόμα και εξακολουθεί να περιλαμβάνεται στο, κοινώς αποδεκτό, πλαίσιο συμπεριφοράς για τα μέλη μιας κοινωνίας. Τουλάχιστον επισήμως. Γιατί, ανεπισήμως, τρέχα γύρευε.

 Αλλά τι είναι σεβασμός; «Το να υπολήπτεται, να τιμά κανείς διάφορα πρόσωπα...», ήταν η πρώτη απάντηση που ακούστηκε προ ημερών στη φιλική συντροφιά και έδωσε την αφορμή να συζητηθεί, βιαστικά, ένα θέμα συνυφασμένο με την κοινωνική πορεία, σύμφωνα με τις όποιες γνώσεις ή εμπειρίες του καθενός και την ψυχική διάθεση της στιγμής. «Είναι η εκτίμηση που νιώθουμε για τους γονείς και τους παππούδες μας ή τους δασκάλους των μαθητικών μας χρόνων, που δεν αρκέστηκαν στα σχολικά βιβλία και μας έμαθαν πως η θέληση συμβαδίζει με την πρόοδο και ότι η σύνεση οδηγεί στην ορθή κρίση για τις προσπάθειες και τις επιλογές μας», είπε ο νεότερος της παρέας.

 «Η αναγνώριση όχι αποκλειστικά του κύρους κάποιων ανθρώπων αλλά και της αξίας που έχουν στο ρεύμα της ζωής οι κανόνες για την κοινωνική συμβίωση, οι νόμοι που αποσκοπούν στο κοινό όφελος, οι παραδόσεις που γαλούχησαν3 τις περασμένες γενιές και γεφυρώνουν το παρελθόν του τόπου μας με το μέλλον του», συμπλήρωσε ο τρίτος.

 Ωστόσο, η συζήτηση δεν περιορίστηκε στην ανταλλαγή απόψεων για τον σεβασμό. Είχε και συνέχεια. Γιατί ο τέταρτος της φιλικής συντροφιάς μπορεί να μην είχε αντιρρήσεις και να συμφώνησε, λίγο ή πολύ, με τους προλαλήσαντες4, πλην όμως βρήκε την ευκαιρία και ‒ «σαν έτοιμος από καιρό, σα θαρραλέος» κατά τον στίχο του Κωνσταντίνου Καβάφη ‒ τους μίλησε για τις επιπτώσεις που έχουν και στη συμπεριφορά των ανθρώπων τα προβλήματα του πλανήτη, τις ανησυχίες που προκαλούν οι άγνωστες ή και περίεργες επιδιώξεις της εποχής μας, τα κενά που αφήνουν οι αμφισβητήσεις των παλαιών δεδομένων της ζωής και για το άγχος της επιβίωσης... «Σε μονόδρομο χωρίς επιστροφή και με αόρατο τέρμα βαδίζουμε», συνέχισε. «Αλλά, τι μπορεί να κάνει, τώρα πια, ένας σκεπτόμενος άνθρωπος;

 Τουλάχιστον, ας φροντίσει να διατηρήσει ανέπαφο τον αυτοσεβασμό του και ζωντανή τη συνέπειά του σε αρχές και αξίες. Από κει και πέρα, στο χέρι του είναι να σέβεται τον διπλανό του, για να έχει την απαίτηση να του φέρεται κι εκείνος με τον ίδιο τρόπο. Και ακόμη να αποδεικνύει με τα λόγια και τις πράξεις του τον σεβασμό του στο περιβάλλον, στην ταλαιπωρημένη Φύση, που δημιουργεί την εντύπωση ότι πασχίζει, έστω και καθυστερημένα, με απρόοπτα ξεσπάσματα και ακραία καιρικά φαινόμενα, να ξαναβρεί τις χαμένες της ισορροπίες, για να ανασάνουν με ανακούφιση τα έμβια όντα». Οι άλλοι της παρέας τον άκουσαν σιωπηλοί. Ποιος ξέρει, ίσως και να συμφωνούσαν με τις απόψεις του...

 [Σπύρος Τσίρος, από τον ημερήσιο τύπο, 30.05.2007].

ΚΕΙΜΕΝΟ 3 Κρίτων Αθανασούλης Ανεβαίνω

Πάρτε με στην αγκαλιά σας και πέστε μου: είσαι ζαλισμένος.

Βάλτε με να καθίσω με τη συντροφιά σας και πέστε μου: ήσουν πολύ μοναχός.

Στρώστε μου ένα κρεβάτι μ’ απαλά χέρια και πέστε μου: πολύ κουράστηκες.

Πέστε ο ένας στον άλλο πως από σήμερα μ’ ανεβάζουν τα χέρια σας

σ’ ένα φως που γεννιέται μέσα σε μάτια αποφασισμένα.

Σύντροφοι αυτής της πορείας, βγάλτε από μέσα μου

τη λάσπη που η ψυχή μου πατεί λερώνεται κι αγωνίζεται να ξεπεράσει.

Πιο πέρα είναι ο καλοκαιρινός δρόμος. Λίγο πιο πέρα ανθίζουν οι ακακίες,

τραγουδούν οι σειρήνες. Και μεις βουλώνουμε τ’ αυτιά μας φοβισμένοι

μήπως χαθούμε μέσα σε μια γλυκιά μουσική.

Εμπρός, λοιπόν. Το άστρο μού κρέμασε μια αχτίνα. Ανεβαίνω κρατώντας

αυτή τη φωτεινή κλωστή, αιωρούμαι στην αγκαλιά τόσων κινδύνων.

Αν πέσω, ας πέσω, όλα τα χέρια σας ανοιγμένα θα με κρατήσουν και δε

θα πεθάνω ποτέ, μέσα σ’ αυτά τ’ αγαπημένα σας χέρια.

[Σπύρος Κοκκίνης, Ανθολογία Νεοελληνικής Ποίησης, Από τα Άνθη Ευλαβείας έως τις μέρες μας, Βιβλιοπωλείο της Εστίας, 2008, σελ. 26].

**Θέμα Α**

Α1. Να αποδώσετε συνοπτικά τους λόγους για τους οποίους παρουσιάζεται έλλειμμα σεβασμού στην εποχή μας στο Κείμενο 1 (70-80 λέξεις).

**Θέμα Β**

Β1. Να γράψετε στο τετράδιό σας δίπλα στον αριθμό της Στήλης Α το γράμμα από τη Στήλη Β που αντιστοιχεί στην ορθή απάντηση, με βάση το περιεχόμενο των αντίστοιχων Κειμένων 1 και 2 (χωρίς αναφορά σε χωρία των κειμένων):

Στήλη Α Στήλη Β

1. Στην πρώτη παράγραφο του α. η ύπαρξη σεβασμού δυσχεραίνει τις ανθρώπινες σχέσεις.

Κειμένου 1 υποστηρίζεται ότι β. το έλλειμμα σεβασμού οφείλεται κυρίως στο αίσθημα

 ανασφάλειας.

 γ. ο σεβασμός δεν σχετίζεται με τον αυτοσεβασμό.

2. Στη δεύτερη παράγραφο του α. είναι αποτέλεσμα του σεβασμού στον άνθρωπο.

Κειμένου 1 υποστηρίζεται ότι η αντίληψη β. προϋποθέτει κοινές αντιλήψεις και στάσεις.

για την αποδοχή του άλλου γ. δεν συνδέεται με τον σεβασμό της διαφορετικότητας.

3. Στην πέμπτη παράγραφο του α. επειδή υπερισχύει η ανάγκη της συνύπαρξης.

Κειμένου 1 υποστηρίζεται ότι β. επειδή κυριαρχεί ο αυτοσεβασμός.

σήμερα απουσιάζει ο σεβασμός γ. επειδή επικρατεί η κυριαρχία του «εγώ».

4. Στην πρώτη παράγραφο του α. το θέμα του σεβασμού απασχολεί επισήμως τον δημόσιο

Κειμένου 2 ο συγγραφέας λόγο.

υποστηρίζει ότι β. ο σεβασμός σήμερα εκδηλώνεται έμπρακτα.

 γ. ο σεβασμός δεν αφορά τις σχέσεις των πολιτών με το κράτος

5. Στην πέμπτη παράγραφο του α. αντέδρασε στις απόψεις των συνομιλητών του σχετικά με το

Κειμένου 2 ο τέταρτος συνομιλητής περιεχόμενο του σεβασμού.

της συντροφιάς β. διεύρυνε το θέμα του σεβασμού στα γενικότερα προβλήματα

 της εποχής μας.

 γ. αδιαφόρησε για τις συνέπειες του αυτοσεβασμού.

Β2. Στην τελευταία παράγραφο του Κειμένου 1 («Σημαντικοί γινόμαστε... πιο όμορφο») ο συγγραφέας χρησιμοποιεί μια αναλογία. Ποια είναι τα δύο μέρη της και τι επιτυγχάνει με αυτή;

Β3. Να συγκρίνετε τις απόψεις των συγγραφέων στα δύο χωρία: «Δεν χρειάζεται ... αυτοσεβασμό σου» (Κείμενο 1) και «Τουλάχιστον, ας φροντίσει ... αρχές και αξίες» (Κείμενο 2) ως προς τη σχέση του αυτοσεβασμού με τον σεβασμό (60-70 λέξεις).

**Θέμα Γ**

Γ1. Ποιο είναι, κατά τη γνώμη σου, το βασικό θέμα του Κειμένου 3; Νατεκμηριώσεις την απάντησή σου με τρεις διαφορετικούς κειμενικούς δείκτες. Πώς θα ανταποκρινόσουν εσύ στο κάλεσμα του ποιητικού υποκειμένου; (150-200 λέξεις)

**Θέμα Δ**

Δ1. Συμμετέχετε σε συνεδρίαση της Βουλής των Εφήβων, με θέμα «Σεβασμός και Ανθρώπινα Δικαιώματα». Στη συνεδρίαση κυριαρχεί η άποψη ότι επικρατεί σημαντικό έλλειμμα σεβασμού στη σύγχρονη εποχή. Στην ομιλία σας (350-400 λέξεων): α) διατυπώνετε τη συμφωνία ή τη διαφωνία σας σχετικά με την άποψη αυτή, τεκμηριώνοντάς την με ενδεικτικά παραδείγματα, και β) αναφέρετε τους τρόπους με τους οποίους εσείς εκδηλώνετε τον σεβασμό απέναντι στον εαυτό σας και τους άλλους. Να αξιοποιήσετε δημιουργικά τα Κείμενα 1 και 2.

ΑΠΑΝΤΗΣΕΙΣ ΣΤΗ ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ

Θέμα Α

Α1. Tο έλλειμμα σεβασμού που παρατηρείται στη σύγχρονη εποχή

οφείλεται στη χαμηλή αυτοεκτίμηση, στον δογματισμό και στη μη

αποδοχή της διαφορετικότητας από τον σημερινό άνθρωπο. Tο

«εγώ» κυριαρχεί έναντι του εμείς και σε συνδυασμό με την ελλιπή

παιδεία, οδηγεί στην απώλεια της ανθρώπινης αξιοπρέπειας. Το

πνεύμα του υλικού ευδαιμονισμού και η αίσθηση της υπεροχής και

της παντοδυναμίας μας έκανε να ξεχάσουμε πως για να είμαστε

άνθρωποι, πρέπει πάνω από όλα να είμαστε «συνάνθρωποι».

Θέμα Β

Β1. 1-β, 2-α, 3-γ, 4-α, 5-β.

Β2. Η παράγραφος αναπτύσσεται με τη μορφή παρομοίωσης του

σεβασμού με κόσμημα, που ομορφαίνει πραγματικά τον άνθρωπο.

Ο συγγραφέας επιδιώκει να τονίσει τη σημασία του σεβασμού ως

στάση ζωής, παραθέτοντας χαρακτηριστικά μιας άλλης έννοιας

(κόσμημα), που είναι γνωστή και οικεία στον αναγνώστη.

Β3. Και στις δύο απόψεις είναι εμφανής η σχέση αυτοσεβασμού και

σεβασμού. Σύμφωνα με την πρώτη άποψη ο «ανοιχτός» άνθρωπος

με υψηλή αυτοεκτίμηση σέβεται τον συνάνθρωπό του

αποδεχόμενος τη διαφορετικότητα. Με αυτήν τη συμπεριφορά και

στάση ζωής δείχνει ότι σέβεται τον εαυτό του, αφού και ο ίδιος είναι

μια ξεχωριστή οντότητα.

Σύμφωνα με τη δεύτερη άποψη ο σεβασμός αποτελεί βασική αρχή

του ηθικού αξιακού κώδικα ενός ανθρώπου, που η τήρησή του

συνεπάγεται και τον σεβασμό του «άλλου» απέναντί του.

~σελίδα 2 από 3 ~

ΑΙΣΧΥΛΟΥ 16 - ΠΕΡΙΣΤΕΡΙ - ΤΗΛ. 210 5710710

Θέμα Γ

Γ1. Το βασικό θέμα του κειμένου 3 είναι η ανάγκη αναδιαμόρφωσης

των ανθρώπινων σχέσεων πάνω σε ανθρωπιστικές βάσεις. Το

ποιητικό υποκείμενο με τη χρήση του β ́ ρηματικού προσώπου

(πάρτε, πέστε, βάλτε...) καλεί τους συνανθρώπους του να δείξουν

κατανόηση, αλληλεγγύη συντροφικότητα, αγάπη, δημιουργώντας

στον αναγνώστη την αίσθηση ότι απευθύνεται προσωπικά σε

εκείνον. Προσδίδει διαλογικό χαρακτήρα στον λόγο του, περνώντας

στον κάθε δέκτη άμεσα το μήνυμα της σημασίας του σεβασμού στις

ανθρωπιστικές αξίες. Με την ποιητική λειτουργία της γλώσσας

(γλυκιά μουσική, το άστρο μου κρέμασε μια αχτίνα...) διεγείρει

συναισθηματικά τον δέκτη, καλώντας τον να στραφεί στον διπλανό

του. Άλλωστε και ο τίτλος του κειμένου (Ανεβαίνω) δηλώνει έμμεσα

την ψυχική ανάταση που νιώθει ο άνθρωπος όταν συνυπάρχει

αρμονικά με τον συνάνθρωπό του.

Προσπαθώ να ανταποκρίνομαι με την καθημερινή στάση ζωής μου

στο κάλεσμα του ποιητή. Αγαπώ και σέβομαι τον άνθρωπο, γιατί

μόνο έτσι τιμώ τον ίδιο μου τον εαυτό και τις αξίες που απέκτησα

στη μέχρι τώρα πορεία μου. Αγωνίζομαι να θέσω πιο ψηλά το

«εμείς» από το «εγώ», γιατί πιστεύω ότι έτσι θα ζήσουμε σε έναν

καλύτερο κόσμο.

Θέμα Δ

Δ1. Προσφώνηση : Σεβαστό ακροατήριο

Εισαγωγή : Αναφορά στην αφορμή της εκφώνησης δήλωση της

ιδιότητας του ομιλητή ανακοίνωση του θέματος.

Κύριο μέρος :

α) Α Ζητούμενο

Είναι γεγονός πως στην εποχή μας υπάρχει μεγάλο έλλειμμα σε

ένα από τα σημαντικότερα ανθρωπιστικά ιδεώδη, τον σεβασμό.

● Περιβαλλοντική υποβάθμιση, καταστρέφεται η φύση, μολύνεται

το περιβάλλον με αποτέλεσμα να απειλείται ο άνθρωπος και να

υποβαθμίζονται οι συνθήκες ζωής του.

● Ο άνθρωπος έχει γίνει απάνθρωπος, καταπατά τις ηθικές

αρχές και δεν αισθάνεται ενοχή για τις παρεκτροπές του προς

τον συνάνθρωπο.

~σελίδα 3 από 3 ~

ΑΙΣΧΥΛΟΥ 16 - ΠΕΡΙΣΤΕΡΙ - ΤΗΛ. 210 5710710

● Αύξηση φαινομένων κοινωνικής παθογένειας όπως ρατσισμού

και κοινωνικού αποκλεισμού που οδηγεί στην παραβίαση των

ανθρωπίνων ελευθεριών, στην καταπάτηση των ανθρωπίνων

δικαιωμάτων και στον εξευτελισμό της ανθρώπινης

αξιοπρέπειας.

● Αδιαφορία για τον συνάνθρωπο, βία, εγκληματικότητα, πείνα,

εξαθλίωση, ωφελιμισμός, υστεροβουλία.

● Κρίση του πολιτισμού, αποξένωση από την παράδοση,

προοδοπληξία, πολιτιστική ομοιομορφία, αποκήρυξη του

πλούτου των ιδιαίτερων εθνικών πολιτισμών, ξενομανία.

● Κυριαρχία του ατομικισμού, ανταγωνιστικό πνεύμα.

β) Β Ζητούμενο

● Αποποίηση του ατομικισμού και υιοθέτηση κοινωνικών αξιών

και ιδανικών που δίνουν νόημα και περιεχόμενο στη ζωή μου.

● Αλληλεγγύη στον δοκιμαζόμενο άνθρωπο, εθελοντική προσφορά.

● Σεβασμός στη διαφορετικότητα του άλλου ατόμου ή λαού.

● Πνευματική καλλιέργεια, διεύρυνση νοητικών δυνατοτήτων και

όξυνση κριτικής ικανότητας με την απόκτηση γνώσεων και τον

διάλογο.

● Συμμετοχή στις υποθέσεις του συνόλου και ανάπτυξη του

αισθήματος της κοινωνικής ευθύνης.

● Καλλιέργεια ανθρωπιστικών και κοινωνικών αξιών.

● Προστασία των δικαιωμάτων των συνανθρώπων μου και

ιδιαίτερα των «αδύναμων» και ευαίσθητων κοινωνικών ομάδων.

● Προστασία του περιβάλλοντος με ανάληψη πρωτοβουλιών και

συμμετοχή σε ομάδες-προγράμματα με περιβαλλοντολογική

δράση

● Προσπάθεια να κάνω πράξη τις αρχές του ανθρωπισμού και

να υπηρετώ πανανθρώπινα ιδανικά.

● Υπεράσπιση των δικαιωμάτων και των ελευθεριών μου και

συνέπεια στον ηθικό αξιακό μου κώδικα ώστε να μη χάνω την

αξιοπρέπεια μου.

Επίλογος : Διατύπωση συμπεράσματος, έκφραση ευχής ελπίδας για

την άμεση αναγνώριση της αξίας του σεβασμού τόσο στις

διαπροσωπικές σχέσεις όσο και σε κοινωνικό, πολιτικό και

προσωπικό επίπεδο.

Επιφώνηση : Σας ευχαριστώ για την προσοχή σας.